འབྲུག་རྒྱལ་ཁབ་ཀྱི་མ་འོངས་གཏན་བཞག་གི་དོན་ལུ་ དམངས་གཙོའི་རིང་ལུགས་གྲ་སྒྲིག།

བརྗོད་གཞི། འབྲུག་རྒྱལ་ཁབ་ཀྱི་མ་འོངས་གཏན་བཞག་གི་དོན་ལུ་ དམངས་གཙོའི་རིང་ལུགས་གྲ་སྒྲིག།
ངོ་སྤྲོད།
༉ ཆུའི་བསྟན་བཅོས་ལས་ ཆོས་ལྡན་རྒྱལ་པོས་ཁྲལ་བསྡུས་ཀྱང་། །དེ་ཉིད་ཀྱིས་ནི་འབངས་རྣམས་སྐྱོང་། །སྤྲིན་ཆེན་རྒྱ་མཚོའི་ཆུ་དྲངས་ཏེ། །དལ་གྱིས་འབེབས་པས་འཛིན་མ་སྐྱོང་། ། ཟེར་གསུངས་དོ་བཟུམ་སྦེ་ དཔལ་ལྡན་འབྲུག་པའི་ མི་སེར་ཡོངས་ཀྱི་ སྤྱི་བཙུག་གི་ཉི་ཟླ་ སྐྱིད་སྡུག་གི་ཕམ་ མཚན་བརྗོད་པར་དཀའ་བའི་ དཔལ་མི་དབང་འཇིགས་མེད་སེང་གེ་དབང་ཕྱུག་མཆོག་གིས་ རྒྱལ་ཁབ་དང་མི་སེར་གྱི་དོན་ལུ་ ཕྱག་ལཱ་ མཐའ་ཡས་པ་ནམ་མཁའ་ལྟ་བུ་དང་ གཏིང་ཟབ་པ་རྒྱ་མཚོ་ལྟ་བུ་མཛད་གནང་ཡོད་པའི་གྲལ་ལས་ ད་རིས་ ང་གིས་ཉིན་ཟེར་གྱི་རྡུལ་བཟུམ་ཅིག་ཞུ་བ་ཅིན། དེ་ཡང་མི་དབང་མཆོག་གིས་ འབྲུག་རྒྱལ་ཁབ་ཀྱི་མ་འོངས་གཏན་བཞག་གི་དོན་ལུ་ དམངས་གཙོའི་རིང་ལུགས་གྲ་སྒྲིག་ ག་དེ་སྦེ་མཛད་གནང་ཡོདཔ་ཨིན་ནའི་སྐོར་ལས་ཞུ་ནི་ཨིན། དེ་གི་དོན་ལུ་ དང་པ་དམངས་གཙོའི་གཞུང་གི་སྐོར་ལས་རྒྱབ་ཁུངས་མདོར་བསྡུས། གཉིས་པ་ མི་དབང་མངའ་བདག་རིན་པོ་ཆེ་མཆོག་གིས་ དམངས་གཙོའི་གཞུང་གཞི་བཙུགས་ཀྱི་དོན་ལུ་གྲ་སྒྲིག་མཛད་ཚུལ་དང་ གསུམ་པ་ དམངས་གཙོའི་གཞུང་དངོས་སུ་བཙུགས་ཏེ་ འབྲུག་རྒྱལ་ཁབ་ཀྱི་མཐའ་བརྟན་མཛད་པའི་སྐོར་ལས་སྦེ་ བརྗོད་དོན་ཁག་གསུམ་གྱི་ཐོག་ལུ་ཞུ་ནི་ཨིན། 
‎
དང་པ་ དམངས་གཙོའི་གཞུང་གི་སྐོར་ལས་ལོ་རྒྱུས་དུམ་གྲ་ཅིག་ཞུ་བ་ཅིན། དེ་ཡང་འཛམ་གླིང་ནུབ་ཕྱོགས་ཀྱི་རྒྱལ་ཁབ་ཚུ་དར་བའི་སྲིད་སྐྱོང་གི་ལམ་སྲོལ་ མི་དམངས་སྤྱི་མཐུན་ཐོག་ མི་ངོམ་རེ་རེ་གིས་ཚོགས་རྒྱན་རེ་བཙུགས་པའི་ཐོག་ལས་གྲོས་ཐག་བཅད་དེ་ འཐུས་མི་སྐུ་ཚབ་བཏོན་ཏེ་ ཆབ་སྲིད་སྐྱོང་བའི་ལུགས་སྲོལ་དེ་ལུ་སླབ་ཨིན་པས། དམངས་གཙོའི་རིང་ལུགས་འདི་ Mitchell (2020) གིས་འབད་བ་ཅིན་ འགོ་ཐོག་ར་ གིརིཀ་ (Greek) ཟེར་བའི་རྒྱལ་ཁབ་དང་ ཨིན་ལེནཌ་གསར་པ་ (England) ལས་འགོ་བཙུགས་ཏེ་ ཡུ་རོ་པེན་ (European) དང་ ཨ་མི་རི་ཀ་ (America) དེ་ལས་ ཕེརེནཅ་ (French) ཚུ་ལས་དར་ཁྱབ་འགྱོ་ཡོདཔ་དང་ ད་རིས་ནངས་པར་འཛམ་གླིང་རྒྱལ་ཁབ་མང་ཤོས་ནང་ དར་ཁྱབ་འགྱོ་ཡོདཔ་ཨིན་ཟེར་བཀོད་དེ་འདུག། དེ་ལས་བརྒྱུད་དེ་ རིམ་པ་བཞིན་དུ་སྦེ་ ང་བཅས་རའི་དཔལ་ལྡན་འབྲུག་པའི་རྒྱལ་ཁབ་འདི་ནང་དར་ཁྱབ་འགྱོ་ཡོདཔ་ཨིན།
‎གཉིས་པ་ མི་དབང་མངའ་བདག་རིན་པོ་ཆེ་མཆོག་གིས་ དམངས་གཙོའི་གཞུང་གཞི་བཙུགས་ཀྱི་དོན་ལུ་གྲ་སྒྲིག་མཛད་ཚུལ།
དེ་ཡང་བྱང་ཆུབ་སེམས་དཔའི་སྤྲུལ་པ་ ཡབ་རྗེ་དམ་པ་དཔལ་མི་དབང་འབྲུག་རྒྱལ་གསུམ་པ་མཆོག་གིས་ འགོ་དང་པ་འབྲུག་ལུ་དམངས་གཙོའི་ གཞུང་བཙུགས་པའི་ཐུགས་བཞེད་གནང་དགོ་པའི་དགོས་པ་གཙོ་བོ་དེ་ ནམ་ཅིག་གི་ཚེ་ རྒྱལ་པོ་གིས་མི་སེར་ལུ་ཕན་ཐབས་མེད་པར་ མི་སེར་གྱི་གཞུང་གསརཔ་བཙུགས་དགོཔ་བྱུང་པ་ཅིན་ དེ་གི་སྐབས་ངོ་རྒོལ་ཐོག་ལས་རྒྱལ་བརྒྱུད་ཀྱི་དབང་ཆ་ཕབ་སྟེ་ རྒྱལ་འབངས་གཉིས་ཆ་ར་ལུ་གནོད་པ་སྦོམ་འོང་ནི་ཨིནམ་མཁྱེན་ཏེ་ དཔལ་མི་དབང་འབྲུག་རྒྱལ་བཞི་པ་ལུ་ཡིད་ཆེས་ཀྱི་ཚོགས་རྒྱན་ཕུལ་བའི་ལམ་སྲོལ་བཟོ་བ་ཅིན་ ཞི་བདེའི་ཐོག་ལས་དམངས་གཙོའི་གཞུང་བཙུགས་ཚུགས་ཟེར་བཀའ་གནང་སྟེ་ཡིད་ཆེས་ཀྱི་ཚོགས་རྒྱན་འགོ་དང་པ་ རྒྱ་ཡོངས་ཚོགས་འདུ་ཆེན་མོའི་ཚོགས་ཐེངས་ ༣༠ པའི་ནང་བཙུགས་ནུག། 

‎དེ་གི་ཤུལ་ལས་ སྤྱི་ལོ་ ༡༩༧༠ སྤྱི་ཟླ་ ༥ པའི་སྤྱི་ཚེས་ ༣༠ ལུ་རྒྱལ་ཡོངས་ཚོགས་འདུ་ཆེན་མོ་ཐེངས་ ༣༤ པའི་སྐབས་ མི་དབང་མངའ་བདག་རིན་པོ་ཆེ་ཡབ་འབྲུག་རྒྱལ་གསུམ་པ་གིས་ བཀའ་གནང་སྟེ་ ཚོགས་འདུའི་འཐུས་མི་ཡོངས་ཀྱིས་ཡིད་ཆེས་ཀྱི་ཚོགས་རྒྱན་ ཕུལ་བའི་སྐོར་ལས་ཚོགས་འདུའི་གྲོས་ཆོད་ནང་བཀོད་ནུག། “དེ་ཡང་རྒྱལ་ཡོངས་ལྷ་མི་སྲིད་སྡེའི་ཚོགས་ཁང་ཆེན་མོའི་ནང་ རྒྱལ་འབངས་ཐུགས་དགོངས་གཅིག་མཐུན་གྱི་ཐོག་ལས་ རྒྱལ་ཁབ་ཀྱི་གཞི་བརྟན་བཟོ་ཐབས་ལུ་ རྒྱལ་བརྒྱུད་དང་མི་སེར་ དེ་ལས་རྒྱལ་ཁབ་ཐབས་ཤེས་ཟུང་འབྲེལ་སྦེ་བཟོ་བའི་ རྒྱལ་སྲིད་ཀྱི་གན་ཡིག་ཨང་ ༢ པའི་ནང་གསལ་ལྟར་ ད་ལྟོ་ཁྲི་ཐོག་བཞུགས་པའི་མི་དབང་མངའ་བདག་རིན་པོ་ཆེ་གིས་ བཏུབ་དང་མི་བཏུབ་ཀྱི་ཚོགས་རྒྱན་ཐེངས་གཉིས་པ་དེ་ ལྕགས་ཕག་ཟླ་ ༣ ཚེས་༡༡ ལུ་བཙུགས་པའི་སྐབས་སྤྱི་མི་༡༣༧ ལས་གུས་ཞབས་མེད་པའི་ཚོགས་རྡེལ་ ༤ མ་གཏོགས་གཞན་སྤྱི་མི་ ༡༣༣ ལས་བཏུབ་པའི་ཞལ་འཆམ་བྱུང་ཡོདཔ་ལས་ མི་དབང་མངའ་བདག་རིན་པོ་ཆེ་ ལོག་སྟེ་ར་ལྷོ་ལྗོངས་བདེ་སྐྱིད་ཀྱི་དཔལ་ལུ་གསེར་ཁྲི་གུ་བཞུགས་སུ་གསོལ་བའོ། །” ཟེར་བཀོད་མི་དང་འཁྲིལ་ ཏེ་ ཡིད་ཆེས་ཀྱི་ཚོགས་རྒྱན་ཐེངས་གཉིས་པ་ཕུལ་བའི་ཁར་ དེ་བཟུམ་ལོ་ངོ་ ༣ རེ་ནང་ཚར་རེ་ཡིད་ཆེས་ཀྱི་ཚོགས་རྒྱན་ཕུལ་བའི་གྲོས་ཆོད་མཛདཔ་མ་ཚད་ མི་དབང་མངའ་བདག་རིན་པོ་ཆེ་མཆོག་གིས་ ཚོགས་ཁང་ནང་མི་སེར་ཡོངས་ལུ་ཁའི་དབང་ཆ་གནང་དགོཔ་འབད་ དེ་བསྒང་བཀའ་གནང་རུང་ འཐུས་མི་ཚུ་གིས་ཁས་ལེན་མ་འབདཝ་ལས་ ཚོགས་རྒྱན་བཙུགས་པའི་སྐབས་ ད་ལྟོ་ཁའི་དབང་ཆ་གནང་པའི་དུས་ཚོད་ཁར་མ་ལྷོད་ཟེར་ཞུ་མི་མང་སྟེ་གྲོས་ཆོད་མ་གྲུབ་པས་ཟེར་ དཔལ་འབྲུག་ཞིབ་འཇུག་ལྟེ་བ་ (༢༠༡༡) གིས་བཀོད་དེ་འདུག།

ཡབ་འབྲུག་རྒྱལ་གསུམ་པ་མི་དབང་འཇིགས་མེད་རྡོ་རྗེ་དབང་ཕྱུག་མཆོག་གིས་ དམངས་གཙོའི་གཞུང་གི་དོན་ལུ་གྲ་སྒྲིག་མཛད་པའི་སྐོར་ལས་ཞུ་བ་ཅིན། དེ་ཡང་ མཁས་དབང་ཀརྨ་ཕུན་ཚོགས། (༢༠༡༣) གིས་བཤད་དོ་བཟུམ་སྦེ་བ་ཅིན་ སྤྱ་ལོ་༡༩༥༣ ལུ་འབྲུག་ལུ་རྒྱལ་ཡོངས་ཚོགས་འདུ་ཆེན་མོ་ཟེར་ རྒྱལཔོ་ འབངས་དང་གཅིག་ཁར་བསྟུན་གྲོས་མཛད་དེ་ ཆབ་སྲིད་སྐྱོང་བའི་ལམ་སྲོལ་བཟོ་ཡོདཔ་མ་ཚད་ ཚོགས་པའི་འཐུས་མིའི་གྲས་ཁར་ཡང་ ཆོས་སྡེ་དང་མི་སེར་ཤར་ནུབ་དགུང་གསུམ་ལས་ མི་མང་གིས་བློ་གཏད་ཡོད་འཐུས་མི་ཚུ་མ་གཏོགས་ གཞུང་གཡོག་ནང་ཡོད་མི་ཚུ་མ་བཙུགས་པས་ཟེར་ཞུ་ནི་དང་ གཉིས་པ་སྤྱ་ལོ་ ༡༩༦༥ འམ་ཤིང་སྦྲུལ་ཟླ་དྲུག་པའི་ཚེས་༤ ལུ་གཞུང་དང་ཆོས་སྡེ་མི་སེར་ཡོངས་ཀྱི་འཐུས་ཚོགས་ བློ་གྲོས་ཚོགས་པའི་སྡེ་ཟེར་འགོ་དང་པ་འགོ་བཙུགས་གནང་པའི་ཁར་ ཁྲིམས་ཁང་གོང་མ་ཚུ་ནང་ཡང་ མི་སེར་དང་འཛོམས་ཐོག་ལས་ཕྱག་ལཱ་མཛད་པའི་ ལམ་སྲོལ་བཙུགས་གནང་མི་ཚུ་ཆ་མཉམ་ དམངས་གཙོའི་རིང་ལུགས་དོན་ལུ་གྲ་སྒྲིག་མཛད་ནུག་ཟེར་ཞུ་ནི།
དེ་ལས་ དཔལ་མི་དབང་འབྲུག་རྒྱལ་བཞི་པ་མཆོག་གིས་ དམངས་གཙོའི་གཞུང་དབུ་བཙུགས་ཀྱི་དོན་ལུ་ གྲ་སྒྲིག་མཛད་ཚུལ་སྐོར་ལས་ཞུ་བ་ཅིན། དེ་ཡང་སྤྱ་ལོ་ ༡༩༨༡ ལུ་རྫོང་ཁག་གཞུང་འཛུགས་ཀྱི་ལས་རིམ་བཙུགས་གནང་སྟེ་ མི་སེར་ཚུ་གི་རྒྱུད་ལུ་ རང་དབང་གི་ས་བོན་བཙུགས་གནང་། སྤྱ་ལོ་ ༡༩༩༡ ལས་ཚུར་རྒེད་འོག་གཞུང་འཛུགས་ཀྱི་ལས་རིམ་བཙུགས་ཏེ་ མི་དམངས་ཡར་རྒྱས་གོང་འཕེལ་གྱི་ལཱ་ནང་བཅའ་མར་གཏོགས་བཅུག་སྟེ་ དམངས་ཚོགས་ཀྱི་གྲོས་ཐག་བཅད་སྲོལ་སྦྱངས་བ་འབད་ནིའི་གོ་སྐབས་གནང་། སྤྱ་ལོ་༡༩༩༨ ལས་ཚུར་གཞུང་སྐྱོང་གི་དབང་ཆ་བློན་པོ་ལྷན་ཚོགས་ལུ་གནང་སྟེ་ བློན་པོ་ཚུ་སྲིད་གཞུང་སྐྱོང་ཚུལ་གྱི་སྤོབས་པ་གསརཔ་ཐོབ་བཅུག་པའི་གོ་སྐབས་གནང་། སྤྱ་ལོ་༡༩༩༩ ལས་ཚུར་རྒྱང་མཐོང་ཞབས་ཏོག་དང་གློག་རིག་ཡོངས་འབྲེལ་གྱི་ཞབས་ཏོག་ཚུ་བཙུགས་ཏེ་ མི་དམངས་ལུ་དམངས་གཙོའི་ ཤེས་ཡོན་དང་ ཁའི་དབང་ཆ་བརྙེས་པའི་རྒྱུན་ལམ་གསརཔ་བཙུགས་གནང་།

དེ་ལས་མི་དབང་འབྲུག་རྒྱལ་བཞི་པ་མཆོག་གིས་  སྤྱི་ལོ་ ༢༠༠༡ ཟླཝ་ ༩ པའི་ཚེས་ ༤ ལུ་ བློན་པོའི་ལྷན་ཚོགས་ ཁྲིམས་སྤྱི་བློན་པོ་དང་གཞུང་བཀའ་བློན་ལུ་ དམིགས་བསལ་གྱི་  འབྲུག་རྒྱལ་ཁབ་ཀྱི་དོན་ལས་ ཡིག་ཐོག་གི་རྩ་ཁྲིམས་གཅིག་ཟིན་བྲིས་བཀོད་ནིའི་དོན་ལུ་ བཀའ་རྒྱ་གནང༌ནུག། དེ་ཡང་འབྲུག་ལུ་ཧེ་མ་ལས་ ཡིག་ཐོག་གི་རྩ་ཁྲིམས་གཅིག་ མེད་དེ་འབད་རུང། འཛིན་སྐྱོང་། དྲང་ཁྲིམས། ཁྲིམས་བཟོ་ལྷན་སྡེ་ ༣ གྱི་ལམ་སྟོན་འབད་མི་ བཀའ་ཁྲིམས་དང་བཀའ་རྒྱ། བཅའ་ཁྲིམས་དང་བཅའ་ཡིག། སྒྲིག་གཞི་སྣ་ཚོགས་ཡོད་མི་དང་ མི་དབང་མཆོག་གི་མཛད་རྣམ་ཚུ་གིས་ རྩ་ཁྲིམས་ཀྱི་གཞི་རྩ་དང་ རྩ་དོན་ཚུ་ལུ་ཁྱབ་སྟེ་ མཐར་འཁྱོལ་ཅན་ཅིག་ལུ་བྱུང་ཡོདཔ་ལས་ཡིག་ཐོག་གི་ རྩ་ཁྲིམས་གཅིག་བརྩམ་ནི་གི་དུས་ཚོད་རན་ཏེ་ཡོད། དེ་འབདཝ་ལས་ ལྷན་རྒྱས་གཞུང་ཚོགས་ཀྱིས་ རྩ་ཁྲིམས་ཟིན་འགོད་འབད་མི་ ཚོགས་ཆུང་གཅིག་གཞི་བཙུགས་འབད་དགོ། ཚོགས་ཆུང་དེ་ནང་ རྒྱལ་ཁབ་ཀྱི་ཁྲིམས་དང་སྲིད་བྱུས་ཚུ་ ལེགས་ཤོམ་སྦེ་ཧ་གོ་མི་གཞུང་གི་དཔོན་ཁག། བློ་གྲོས་ཚོགས་སྡེའི་འཐུས་དཔོན། རྒྱལ་ཡོངས་ཚོགས་འདུའི་འཐུས་མི་ཚུ་དང་ དམིགས་བསལ་གྱི་ཆོས་སྡེའི་སྐུ་ཚབ་ཚུ་ཡང་ བཙུག་དགོ་པའི་བཀའ་རྒྱ་གནང་ཡོདཔ་ཨིན་ཟེར་ བླམ་ཀུན་བཟང་ཆོས་འཕེལ་དང་ རྣམ་རྒྱལ་ཕུན་ཚོགས་ (༢༠༠༩) གིས་བཀོད་དེ་འདུག།

གོང་ལུ་བཀོད་ཡོད་པའི་གནད་དོན་ཚུ་ལུ་ལེགས་ཤོམ་སྦེ་ ཞིབ་དཔྱད་འབད་དེ་བལྟ་བ་ཅིན་ དཔལ་མི་དབང་འབྲུག་རྒྱལ་བཞི་པ་མཆོག་གིས་ དཔལ་ལྡན་འབྲུག་པའི་རྒྱལ་ཁབ་འདི་ནང་ དམངས་གཙོའི་རིམ་ལུགས་འདི་གིས་ ཕན་པ་དང་ཡར་རྒྱས་རྒྱ་ཆེ་བ་སྦེ་སྤེལ་ནི་ཨིནམ་ མངོན་པར་དྭངས་བའི་ཐུགས་ཀྱིས་མཁྱེན་ཏེ་ འབྲུག་མི་ཚུ་ལུ་ འགྲོ་བ་མིའི་དབང་ཆ་སྤེལ་ཐབས་ལུ་ གཞི་བཙུགས་མཛད་ནིའི་ ཕྱག་ལཱ་རྒྱ་ཆེ་བ་སྦེ་མཛད་ཡོདཔ་ཤེས་ཚུགས་པས་ཟེར་ཞུ་ནི་ཨིན། 

དམངས་གཙོའི་གཞུང་དངོས་སུ་བཙུགས་ཏེ་ འབྲུག་རྒྱལ་ཁབ་ཀྱི་མཐའ་བརྟན་མཛད་པའི་སྐོར།
དེ་ཡང་བཙག་འཐུ་ལྷན་ཚོགས་ཀྱི་ ཁ་ཐུག་ལས་ སྲིད་ཚོགས་བཟོ་ཆོག་པའི་ཁྱབ་བསྒྲགས་སྤྱི་ལོ་ ༢༠༠༧ སྤྱི་ཟླ་༣་པའི་ཚེས་ ༡༩ ལུ་གནང་པའི་ཤུལ་ལས་ འབྲུག་དམངས་གཙོ་ཚོགས་པ་ དང་ འབྲུག་ཕུན་སུམ་ཚོགས་པ་ཟེར་ སྲིད་ཚོགས་ཁག་གཉིས་འབྲུག་གཞུང་གིས་ངོས་འཛིན་མཛད་ནུག། གོང་གསལ་སྲིད་ཚོགས་གཉིས་གཞུང་སྐྱོང་གི་ དབང་ཆ་ག་གིས་འཐོབ་རུང་ དམངས་གཙོའི་རིང་ལུགས་ཀྱི་མཐར་ཐུག་ས་ དང་གཞི་བརྟེན་ས་ འབྲུག་གི་རྩ་གཞུང་ཆེན་མོ་འམ་ རྩ་ཁྲིམས་ཆེན་མོ་འདི་ ཨིནམ་ལས་ རྩ་ཁྲིམས་ཟིན་འགོད་ཚོགས་ཆུང་གི་ཁ་ཐུག་ལས་ རྩ་ཁྲིམས་ཆེན་མོ་བརྩམས་ཏེ་ཕུལ་མི་དེ་ མི་དབང་མངའ་བདག་རིན་པོ་ཆེའི་ཞབས་ ལས་རྫོང་ཁག་རེ་རེ་བཞིན་དུ་ཞབས་བསྐོར་གནང་སྟེ་ མི་དམངས་དང་གཅིག་ཁར་བཏུབ་མི་བཏུབ་ཀྱི་གསུང་གྲོས་ཚུ་རིམ་པ་བཞིན་གནང་སྟེ་ཞུན་དག་རྐྱབ་ཚར་ཞིནམ་ལས་ སྤྱི་ལོ་ ༢༠༠༨ སྤྱི་ཟླ་ ༧ པའི་ཚེས་༡༨ ལུ་རྩ་ཁྲིམས་ཆེན་མོའི་གུ་མི་དབང་མངའ་བདག་རིན་པོ་ཆེ་མཆོག་གིས་ཕྱག་རྟགས་གནང་ཚར་བའི་རྟིང་ལས་ བློན་ཆེན་འཇིགས་མེད་ཕྲིན་ལས་ཀྱིས་དབུ་གཙོས་པའི་འབྲུག་གི་རྒྱལ་ཡོངས་ཚོགས་སྡེའི་འཐུས་མི་ཡོངས་ཀྱིས་ ཕུན་སུམ་ཚོགས་པའི་རྟེན་འབྲེལ་མཛད་སྒོ་དང་བཅས་པའི་སྒོ་ལས་ ཕྱག་རྟགས་བཀོད་དེ་ཆ་འཇོག་གྲུབ་ནུག།

བཙག་འཐུ་ལྷན་ཚོགས་ཀྱི་ཐོ་རྩིས་དང་འཁྲིལ་བ་ཅིན་ མི་དབང་མངའ་བདག་རིན་པོ་ཆེའི་ཞབས་ལས་སྤྱི་ལོ་ ༢༠༠༧ སྤྱི་ཟླ་ ༦ པའི་ཚེས་ ༣༠ ལུ་ཚོགས་སྡེ་བཙུགས་དགོ་པའི་བཀའ་ཤོག་གནང་ ནི་དེ་གིས་ སྤྱི་ལོ་༢༠༠༧ སྤྱི་ཟླ་༡༢་པའི་ སྤྱི་ཚེས་༣༡ ལུ་རྒྱལ་ཡོངས་ཚོགས་སྡེའི་འཐུས་མི་བཏོན་ནི་སྦེ་རྫོང་ཁག་ ༡༥ ནང་བཙག་འཐུའི་ཚོགས་རྒྱན་བཙུགས་པའི་ཤུལ་ལས་སྤྱི་ལོ ༢༠༠༨ སྤྱི་ཟླ་དང་པའི་ཚེས་ ༢༩ ལས་ལྷག་ལུས་རྫོང་ཁག་ ༥ ནང་རྒྱལ་ཡོངས་ཚོགས་སྡེའི་ཚོགས་རྒྱན་བཙུགས་ནུག། དེ་སྦེ་ཚོགས་རྒྱན་རིམ་ཐེངས་གཉིས་ཀྱི་ཐོག་ལས་ རྫོང་ཚོགས་འདུ་ཆེན་མོ་དང་ རྒྱལ་ཡོངས་ཚོགས་སྡེ་གསརཔ་བཙུགས་པའི་རྫོང་ཁག་ཉི་ཤུ་གི་སྐུ་ཚབ་འཐུས་དཔོན་ཉི་ཤུ་བཏོན་པའི་གུ་ རྩ་ཁྲིམས་ཆེན་མོའི་ དགོངས་དོན་དང་འཁྲིལ་ཏེ་ མི་དབང་མངའ་བདག་རིན་པོ་ཆེའི་ཁོངས་ལས་ མཁས་མཆོག་གི་འཐུས་མི་ ༥ བསྐོས་གནང་སྟེ་རྒྱལ་ཡོངས་ཚོགས་སྡེ་ འགོ་བཙུགས་ནུག་ཟེར་ཞུ་ནི། དེ་ལས་རྒྱལ་ཡོངས་ཚོགས་འདུ་ཆེན་མོའི་བཙག་འཐུ་ཚོགས་རྒྱན་ སྤྱི་ལོ་ ༢༠༠༨ སྤྱི་ཟླ་ ༥ པའི་ཚེས་༠༨ ལུ་བཙུགས་ཏེ་རྒྱལ་ཁ་ འབྲུག་ཕུན་གསུམ་ཚོགས་པ་གིས་ཐོབ་མི་ རྒྱལ་ཡོངས་ཚོགས་སྡེའི་དོན་ལུ་རྫོང་ཁག་ ༡༥ འི་ནང་ཚོགས་རྒྱན་བཙུགས་པའི་དོན་ལས་ཐོ་བཀོད་འབད་མི་ ༢༦༩༣༣༧ ཡོད་ས་ལས་ ཚོགས་རྒྱན་བཙུགས་པར་འོང་མི་༡༤༧༧༨༩ སྡོད་ནུག་ཟེར་ དཔལ་འབྲུག་ཞིབ་འཇུག་ལྟེ་བ་ ༢༠༡༡ གིས་བཀོད་དེ་འདུག།

དེ་ལས་ སྤྱི་ལོ་ ༢༠༠༨ སྤྱི་ཟླ་ དང་པའི་ སྤྱི་ཚེས་ ༢༩ ལུ་རྫོང་ཁག་ ༥ འི་ནང་ཐོ་བཀོད་འབད་ མི་༤༣༤༨༠ ཡོད་ས་ལས་ཚོགས་རྒྱན་བཙུགས་པར་འོང་མི་༡༨༡༧༣ ཨིན་པས་ཟེར་བཙག་འཐུ་ལྷན་ཚོགས་ཀྱི་ཡིག་ཆའི་ནང་བཀོད་ནུག། དེ་བཟུམ་ རྒྱལ་ཡོངས་ཚོགས་འདུའི་དོན་ལུ་ཐོ་བཀོད་འབད་མི་ ༣༡༨༤༦༥ གི་སླ་ལས་ ཚོགས་རྒྱན་བཙུགས་སར་འོང་མི་ ༢༥༢༨༡༢ ཨིན་མས་ཟེར་ཞུ་ནི་དང་། རྒྱལ་ཡོངས་ཚོགས་འདུའི་ནང་སྡོད་ཁྲི་ ༤༧ ཡོད་ས་ལས་འབྲུག་ཕུན་སུམ་ཚོགས་པ་ གིས་སྡོད་ཁྲི་ ༤༥ དང་དམངས་གཙོ་ཚོགས་པ་གིས་སྡོད་ཁྲི་ ༢ ཐོབ་སྟེ་གཞུང་སྐྱོང་གི་དབང་ཆ་ འབྲུག་ཕུན་སུམ་ཚོགས་པ་གིས་ཐོབ་སྟེ་འདུག་ཟེར་ཞུ་ནི་ཨིན་ལགས།
གོང་ལུ་ཞུ་དོ་བཟུམ་ མི་དབང་མངའ་བདག་རིན་པོ་ཆེའི་ཞབས་ལས་ འབྲུག་རྒྱལ་ཁབ་ནང་བློན་འབངས་མི་སེར་ཡོངས་ཀྱི་སེམས་ཁར་ དམངས་གཙོའི་གཞུང་བཙུགས་པའི་རེ་འདོད་ཕར་བཞག་ རྣམ་རྟོག་ཙམ་ཡང་འཆར་མི་མེད་རུང་མི་དབང་མངའ་བདག་རིན་པོ་ཆེའི་ཞབས་ལས་ མི་སེར་དང་གཞུང་གཡོགཔ། གཞུང་གི་བློན་པོ་ལྷན་རྒྱས་ལས་འགོ་བཙུགས་ཏེ་ དམངས་གཙོའི་རྒྱལ་ཁབ་ཀྱི་ལྟ་བ་དང་ དམངས་གཙོའི་སྲིད་བྱུས་ཚུ་རིམ་པ་བཞིན་དུ་ མདའི་རྣ་བར་དུག་འབྱར་དོ་བཟུམ་འབད་ སྟོན་གནང་སྟེ་མཐར་ཐུག་ལུ་ དམངས་གཙོའི་གཞུང་དྲི་མ་མེད་པ་བཙུགས་གནང་མི་འདི་ཡང་ དོན་མཐར་ཐུག་ལུ་འབྲུག་རྒྱལ་ཁབ་ཀྱི་རང་བཙན་གཞན་ལུ་མི་ཤོར་བའི་ཐབས་ལམ་བླ་ན་མེད་པ་ཅིག་ཨིན་ཟེར་ཞུ་ནི་ཨིན་ནོ། །

* དམངས་གཙོའི་རྩ་ཁྲིམས་རྒྱལ་པོ།